KOMMISSIONENS BESLUTNING af 21. september 1995 om fastsættelse af Fællesskabets medfinansiering af gennemførelsen af et femte program for udveksling af offentligt ansatte med kompetence på veterinærområdet (95/390/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 34, stk. 6, og

ud fra følgende betragtninger:

Som led i den nye strategi for veterinærkontrol er det vigtigt at iværksætte programmer for udveksling af offentligt ansatte med kompetence på veterinærområdet med henblik på at sikre, at den gensidige tillid mellem veterinærtjenesterne øges;

Rådet fastsatte i artikel 22 i direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (3), senest ændret ved akten vedrørende Østrigs, Finlands og Sveriges tiltrædelse, og i artikel 21 i direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (4), senest ændret ved akten vedrørende Østrigs, Finlands og Sveriges tiltrædelse, navnlig, at der skal tilrettelægges programmer for udveksling af offentligt ansatte, der er beføjet til at foretage kontrol af produkter og levende dyr, som indføres fra tredjelande;

der bør tages hensyn til de resultater og den erfaring, der er opnået ved tidligere udvekslingsprogrammer, og især ved det seneste gennemførte program i henhold til Kommissionens beslutning 94/642/EF (5);

det bør fastsættes, at Fællesskabet skal deltage i finansieringen for at lette iværksættelsen af det fjerde program;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Fællesskabet medfinansierer programmet for udveksling af offentligt ansatte med kompetence på veterinærområdet som beskrevet i bilaget.

Artikel 2

1. Medlemsstaterne udpeger de myndigheder, som er ansvarlige for udvekslingsprogrammet.

2. Oprindelsesmedlemsstaten:

- aflønner fortsat sine ansatte, så længe udvekslingsprogrammet varer

- afholder ifølge egne nationale regler de ansattes opholdsudgifter; medlemsstaternes myndigheder sørger for, at der ved beregningen af deres udstationerede offentlige ansattes opholdsudgifter tages hensyn til situationen i værtsmedlemsstaten

- afholder ifølge egne nationale regler rejseudgifterne til en returbillet mellem oprindelsesstedet og bestemmelsesstedet, og rejseudgifterne til transport i værtsmedlemsstaten mellem det sted, hvor de offentligt ansatte bliver orienteret, jf. stk. 3, andet led, og den første tjeneste eller tjenestekontrolsted, samt mellem den første og den anden tjeneste og tjenestekontrolsted og alle øvrige rejser gennemført med offentlige transportmidler i henhold til denne beslutning

- sørger om nødvendigt for, at de ansatte får passende sprogundervisning

- informerer inden udstationeringen sine offentligt ansatte om de finansielle vilkår samt om udvekslingsprogrammets art og tilrettelæggelse.

3. Værtsmedlemsstaten:

- træffer de fornødne forholdsregler til at sikre, at de offentligt ansatte, den modtager, integreres

- sørger for, at de offentligt ansatte, den modtager, bliver orienteret om såvel fællesskabsbestemmelser som nationale bestemmelser vedrørende den almindelige organisation og procedurer på kontrolområdet.

Artikel 3

1. Fællesskabets medfinansiering dækker oprindelsesmedlemsstaternes udgifter efter artikel 2, stk. 2, andet og tredje led. Den dækker ligeledes oprindelsesmedlemsstaternes udgifter efter artikel 2, stk. 2, fjerde led, med højst 1 500 ECU pr. offentligt ansat, der modtager sprogundervisning.

2. Medlemsstaterne kan modtage et forskud på 50 % af Fællesskabets medfinansiering, hvis de inden den 1. oktober 1995 forelægger Kommissionen en erklæring fra den i artikel 2, stk. 1, omhandlede myndighed vedrørende de i artikel 2 omhandlede udgifter, der er afholdt i overensstemmelse med medlemsstaternes bestemmelser.

Artikel 4

1. Kommissionen refunderer medlemsstaterne de i artikel 3, stk 1, omhandlede udgifter på grundlag af fremlæggelse af bilag inden den 30. april 1996.

2. De i stk. 1 omhandlede bilag omfatter først og fremmest:

- oplysninger om den offentligt ansatte

- rapport fra den kompetente myndighed henvist til i artikel 5, stk. 1

- en attestation fra værtsmedlemsstaten

- en oversigt over fakturaer for oprindelsesmedlemsstatens udgifter

- en kopi af oprindelsesmedlemsstatens nationale bestemmelser vedrørende udgifter i forbindelse med udvekslingsprogrammet

- en oversigt over fakturaer for værtsmedlemsstatens udgifter til sprogundervisning.

Kommissionen kan kræve disse fakturaer med henblik på en eventuel kontrol.

Artikel 5

1. Kommissionen udarbejder inden den 31. maj 1996 en teknisk og finansiel oversigt på grundlag af rapporter, som de myndigheder i medlemsstaterne, der er ansvarlige for samordningen, har indsendt inden den 30. april 1996. Disse rapporter skal omfatte et afsnit med bemærkninger fra de offentligt ansatte, der har deltaget i udvekslingsprogrammet.

2. Erfaringerne tages i betragtning med henblik på at forbedre og udbygge senere programmer.

Artikel 6

Denne beslutning er rettet til medlemsstaterne.

Udfærdiget i Bruxelles, den 21. september 1995.

På Kommissionens vegne

Franz FISCHLER

Medlem af Kommissionen

(1) EFT nr. L 224 af 18. 8. 1990, s. 19.

(2) EFT nr. L 168 af 2. 7. 1994, s. 31.

(3) EFT nr. L 373 af 31. 12. 1990, s. 1.

(4) EFT nr. L 268 af 24. 9. 1991, s. 56.

(5) EFT nr. L 248 af 23. 9. 1994, s. 28.

BILAG

I. GENERELT

1. De offentligt ansatte, der kan komme i betragtning, er generelt dyrlæger, der faktisk beskæftiger sig med kontrol af produkter og levende dyr fra tredjelande. De skal i hvert tilfælde have erfaring med kontrol og tilrettelæggelse heraf.

2. I medlemsstaten skal de offentligt ansatte have observatørstatus på et kontrolsted for indførsel af produkter og/eller levende dyr, uden at dette udelukker, at de af kontrolstedets leder kan få tildelt opgaver, som udføres under dennes ansvar. Værtsmedlemsstatens myndigheder kan dog med samtykke fra myndighederne i oprindelsesmedlemsstaten lade de udsendte deltage i arbejdet i værtstjenesten; med henblik herpå bemyndiges de udsendte til at udøve de opgaver, som de tildeles. I sådanne tilfælde ligestilles de udsendte med værtsmedlemsstatens egne offentligt ansatte, hvad angår civilretligt ansvar under udøvelsen af deres hverv. De udsendte underkastes udstationeringsstedets sædvanlige tavshedspligt og disciplinære regler. De indgår en forpligtelse i så henseende.

II. VARIGHED

1. Udvekslingsprogrammet begynder ca. den 1. oktober 1995, og slutter senest den 31. marts 1996.

2. Udvekslingsprogrammet løber i tre uger indbefattet den orienteringsperiode, der er beskrevet i artikel 2, stk. 3, andet led. Udvekslingsprogrammet omfatter et ophold på to tjenestesteder.

III. OVERSIGT OVER FORDELINGEN AF DE OFFENTLIGT ANSATTE

>TABELPOSITION>